དྲི་བ། བོན་ལུགས་ལ་རྒྱན་གོས་སྐོར་གང་དང་གང་ཡོད། དཔེར་ན་འདུལ་བ་པ་དང་སྔགས་པ་རྣམས་ཀྱི་རྒྱན་གོས་མི་འདྲ་བ་ཡོད་དམ།
ལན། སྐུ་ཉིད་ཀྱི་བཀའ་དྲིའི་ཐད་ལ་དགེ་བཤེས་བློ་གྲོས་རབ་གསལ་ལགས་ཀྱིས་བྲིས་གནང་བའི་(ཞྭ་དཀར་གཡུང་དྲུང་བོན་གྱི་རྒྱན་ཆས་སྐོར་རགས་ཙམ་གླེང་བ་)ཞེས་པ་དེ་འདིར་ཆ་ཚང་ཕུལ་ཡོད་པས་གཟིགས་རོགས།
ཞྭ་དཀར་གཡུང་དྲུང་བོན་གྱི་རྒྱན་ཆས་སྐོར་རགས་ཙམ་གླེང་བ།
དགེ་བཤེས་བློ་གྲོས་རབ་གསལ། (མ་རྩོམ་ཡོང་ཁུངས། ནོར་གླིང་བོད་ཀྱི་རྩོམ་རིག་སྡེ་ཚན།)
[su_accordion]
[su_spoiler title=”ཐོག་མའི་གླེང་གཞི།” style=”fancy”]
ཐོག་མའི་གླེང་གཞི།
འཛམ་གླིང་ཟླུམ་པོའི་གཞི་ཁྱོན་འདིར་སྐུ་ཚེ་འདུ་བྱེད་སྟོང་བའི་ཕ་མེས་དང༌། ཡང་མེས་ཚོས་ངལ་བ་བསྲིངས་པའི་ལག་རྗེས་ལས་ཐོན་པའི་ཆོས་ལུགས་དང༌། དངོས་ཁམས་རིག་པ། རིག་གཞུང་དང་སྒྱུ་རྩལ་རིག་པ། གོམས་གཤིས་དང་བཟོ་སྒྲུབ་རིག་པ་རྣམས་མཚན་མོའི་སྐར་ཚོགས་བཞིན་གཅིག་ལས་གཅིག་སྒེག་པའི་ཟོལ་དུ་ི་རབས་རྗེས་མའི་ཆེད་དུ་བཞག་པ་གནང་འདུག འོན་ཀྱང༌། དེང་རབས་གསར་འབུས་ཀྱི་མི་རྣམས་ཟང་ཟིང་གི་ཕོན་པོར་གྱུར་དང་འགྱུར་བཞིན་པའི་གཉན་འཕྲང་འདིར། གནའ་མིས་རྗེས་བཞག་མཛད་པའི་སྲོལ་རྒྱུན་སྣ་གཅིག་གད་སྙིགས་ཁྲོད་བྱོ་ན། མི་རབས་ནས་མི་རབས་བར་གསོག་གཞག་གནང་བའི་སྲོལ་རྒྱུན་གཅིག་འཛམ་གླིང་འདིའི་ནང་ཉུང་དུ་སོང་བ་མ་ཟད། ད་ཆའི་མི་རབས་འདིས་ཕ་ནོར་གཅེས་ཉར་མ་ཐུབ་པའི་མཚང་འབུས་ཤིང༌། འབྱུང་འགྱུར་གྱི་མི་རབས་གསར་པས་ང་ཚོར་འཁང་ཚིག་དང་སྨྲེ་ངག་ཀྱང་སྒྲོགས་སྲིད། དེར་བརྟེན་བོད་ཀྱི་རིག་གཞུང་དྭངས་མའི་ལོ་རྒྱུས་གསོན་པོ་ཁག་རྣམས་བང་མཛོད་དུ་གསོག་འཇོག་བྱེད་པའམ་ཡང་ན་མི་ཡི་སེམས་ངོགས་སུ་བཅུག་གང་ཐུབ་བྱེད་རྒྱུའི་འོས་འགན་ང་ཚོ་རྩམ་ཟན་པ་ལ་འཁྲི་ཡོད་སྟབས། ད་ལམ་ཁོ་བོས་ཡ་ཐོག་བོད་མིའི་སྙིང་བཅུད་ལས་མཆེད་པའི་ཞྭ་དཀར་བོན་གྱི་རྒྱན་ཆས་སྐོར་ཅུང་ཙམ་ཞིག་རྩོམ་སྟེགས་སྒང་ནས་མང་ཚོགས་ཀྱི་གཟིགས་ལམ་དུ་འབུལ་བར་སྤྲོ།
[/su_spoiler]
[su_spoiler title=”དང་པོ། ཁྱིམ་སྤང་རབ་བྱུང་བའི་འདུལ་ཆས་སྐོར།” style=”fancy”]
དང་པོ། ཁྱིམ་སྤང་རབ་བྱུང་བའི་འདུལ་ཆས་སྐོར།
སྤྱིར་སོ་ཐར་འདུལ་བའི་ཁྲིམས་སྤང་མཁན་ལ་བསྙེན་གནས་ཕོ་མོ་གཉིས་དང༌། དགེ་བསྙེན་ཕོ་མོ་གཉིས། གཙང་གཙུག་ཕོ་མོ་གཉིས། དྲང་སྲོང་ཕོ་མོ་གཉིས་བཅས་སོ་ཐར་རིགས་བརྒྱད་དུ གྲགས་པ་རྣམས་ཡིན་ལ། འདུལ་ཆས་ནི་ཁྱིམ་པའི་རྟགས་དོར་བའི་རབ་བྱུང་བའམ། དགེ་ཚུལ་པའི་སྤྱོད་ཆས་ཤིག་དང༌། འདུལ་བ་པ་ལ་རྣལ་མའི་ཆ་ནས། གཙང་གཙུག་དང༌། དྲང་སྲོང་གཉིས་སུ་ཡོད་ཅིང༌། ཕྱྀ་ཚུལ་འདུལ་ཆས་ལ་ན་བཟའ་གོས་དགུའམ་ཡང་ན་ན་བཟའ་པད་མོ་རིས་དྲུག་སྟེ། ན་བཟའ་གོས་དགུ་ནི་པད་གདན་དང༌། པད་ལྷམ། སྨད་ཤམས། ཆག་ནན། སྟོད་གོས། སྨད་འོག ཚུལ་གོས། པད་ཞུ་བཅས་དགུའོ།།
ན་བཟའ་གོས་དྲུག་ནི་འདུལ་གཞུང་སོགས་ནས་ཡོངས་གྲགས་ཆེ་ལ། ན་བཟའ་གོས་དགུའི་ནང་ཚན་པད་ལྷམ་དང༌། སྨད་ཤམས། སྨད་འོག སྟོད་གོས། པད་ཞུ་དང་ལྔ་ཡིན། ཚུལ་གོས་འདི་རྣམས་སྟོན་པ་གཤེན་རབས་དགུང་གྲངས་སོ་གཅིག་ཐོག་ཁྱིམ་སྤངས་རབ་ཏུ་བྱུང་ནས་བཟུང༌། ད་བར་དམངས་ཁྲོད་དུ་དར་ཁྱབ་ཆེ་མིན་ལ་མ་ལྟོས་བས་བསྟན་པ་འདི་རྩ་འགག་དུ་མ་སོང་བར་གང་ཟག་ནས་གང་ཟག་བར་རིམ་ཆགས་སུ་བརྒྱུད་ནས་གནས་བསྡད་པ་ཞིག་ལས། ཡར་དཔེ་མར་བལྟ་བྱས་བར་སྐབས་གློ་བུར་དུ་བྱུང་བ་ཞིག་མིན་པ་བོན་གཞུང་ཁག་ལ་གཟིགས་ན་ངེས་ཤེས་རྙེད་ནུས། དེ་མིན་མགོ་མཐོང་རྔ་མཐོང་ཙམ་གྱིས་རྣལ་མའི་བདེན་དོན་བསྒྲུབ་རྒྱུ་དཀའ་བར་སྣང༌།
རྨད་དུ་བྱུང་བའི་ན་བཟའ་གོས་དགུ་ནི་ཐེག་པ་རིམ་དགུ་མཚོན་པའི་ཐུན་མིན་གྱི་བླ་དྭགས་ཤིག་ངེས་ཏེ། པད་གདན་གྱིས་ཕྱྭ་གཤེན་ཐེག་པ་མཚོན། དེ་བཞིན་པད་ལྷམ་གྱིས་སྣང་གཤེན་ཐེག་པ། སྨད་ཤམས་ཀྱིས་འཁྲུལ་གཤེན་ཐེག་པ། ཆག་ནན་གྱིས་སྲིད་གཤེན་ཐེག་པ། སྟོད་གོས་ཀྱིས་དགེ་བསྙེན་ཐེག་པ། སྨད་འོག་གིས་དྲང་སྲོང་ཐེག་པ། ཚུལ་གོས་ཀྱིས་ཨ་དཀར་ཐེག་པ། སྨད་གོས་ཀྱིས་ཡེ་གཤེན་ཐེག་པ། པད་ཞུས་ཡང་རྩེ་བླ་མེད་ཀྱི་ཐེག་པ་བཅས་མཚོན་ཏེ། གཟི་བརྗིད། ག དྲང་སྲོང་ཐེག་པའི་མདོ་ལས་ ༧༥༩ ཐེག་པ་རིམ་དགུའི་ཚོགས་དང་སྦྱར། པད་གདན་པད་ལྷམ་སྨད་ཤམས་གསུམ། ཆག་ནན་རིམ་བཞིན་རྒྱུ་ཡི་བོན། སྟོད་གོས་སྨད་གོས་ཚུལ་གོས་གསུམ། སྨད་འོག་གླིང་རྣམས་འབྲས་བུ་བོན། པད་ཞུས་བླ་མེད་ཐེག་པའི་ཚུལ་ཞེས་གསུངས་པ་ལ་ཁུངས་བཅོལ་བ་ཡིན། དོན་ལ་ན་བཟའ་གོས་དགུ་འཆང་བའི་སྐྱེས་བུས་ཐེག་དགུའི་གཞུང་དོན་ལ་འཁོར་ལོ་གསུམ་གྱི་འཇུག་པའམ། ཡང་ན་ཐོས་བསམ་སྒོམ་གསུམ་གང་རུང་གིས་རང་སེམས་འདུལ་བར་བྱེད་པའི་བརྡ་རྟགས་ལ་འཇུག།
དེ་ཡང༌། ༡) པད་གདན་ནི་རབ་ཏུ་བྱུང་བའི་སྐྱེས་བུའི་ཉལ་འདུག་སྐབས་ཀྱི་གདན་དང་འདྲ་སྟེ་གདིང་བ་ཡིན་ཞིང་གླིང་བརྒྱད་དང་ལྟེ་བ་དགུ་ཚང་དགོས་ཤིང༌། ཁ་དོག་ཡང་སྔོན་པོར་ངེས་ཏེ། གདིང་བ་གཡུ་མདངས་སྔོན་པོ་ཞེས་པས་གྲུབ།
༢) པད་ལྷམ་ནི་རྒྱུ་ཆ་ཐག་ཕྱིང་དང་དར་རས་སོགས་ལས་བསྐྲུན་ཏེ་ཡུ་བ་ཐུང་ཞིང་དབྱིབས་ཡང་པད་མ་གཉིས་བརྩེགས་པ་ལྟ་བུ་བེད་སྤྱོད་གཏོང་དགོས།
༣) སྨད་ཤམས་ནི་ཡོངས་སུ་གྲགས་པའི་ཤམས་ཐབས་ཏེ་འདུལ་གཞུང་རང་ངོས་ནས་སུལ་བུ་རྩ་ལྔ་གསུངས་པ་རྣམས་རིམ་བཞིན་ཉམས་ཆག་སོང་བ་དང་ད་ཆར་ལྕགས་རི་ཙམ་ལ་སུལ་བུ་འདི་ལྡན་པའི་སྨད་ཤམས་འདི་ཉིད་ཡུལ་དུས་དང་འཚམ་པའི་དར་སྲོལ་ཞིག་ལས། འདུལ་གཞུང་རང་གི་དངོས་བསྟན་ཞིག་མིན་སྟབས་ཚུལ་དང་མཐུན་མིན་དཔྱད་དགོས།
༤)ཆག་ནན་ནི་སྔར་དུས་སུ་ཤམས་ཐབས་སྡོམ་བྱེད་སྐེད་རགས་ཀྱི་བཟོ་དང་འདྲ་ལ། སྣེ་གཅིག་ཆག་ལྕེ་དང་གཅིག་ཤོས་ལ་ཆག་འགོ་དང་ཡང་ན་ཆག་བཟུང་དགོས་པར་བཤད་ཀྱང༌། དེང་སྐབས་སྐེད་རགས་འདི་བེད་སྤྱོད་བྱས་ན་འགལ་བ་ཆེར་མེད་སྙམ།”
༥) སྟོད་གོས་ནི་སྟོད་འགག་ཅེས་པ་འདི་ཡིན་ལ། ཁ་དོག་སྔོན་པོ་དང་སེར་པོ་གང་བྱས་ཀྱང་འདུལ་གཞུང་ལ་མཐུན་ཡང༌། བོན་མི་འགྱུར་བའི་རྟགས་སུ་སྔོན་པོ་བཞག་པས་བསྙད་པ་ལས་སྔོན་པོ་འདི་ཆེས་ལེགས་པར་སེམས་ཏེ། འདུལ་གཞུང་ལས། ཐམས་ཅད་སྔོན་པོ་ཅང་མི་བྱ། དམར་སེར་དེ་དག་མཐའ་གཅིག་ཏུ་བཀག་མི་རུང་ཞེས་པས་འདུལ་ཆས་ཐམས་ཅད་སྔོན་པོ་ཁོ་ནར་མི་བྱ་ལ། དམར་སེར་དེ་དག་མཐའ་གཅིག་ཏུ་བཀག་ན་མི་འོས་པར་སྔོ་ཤས་ཆེ་བ་དགོས་པར་སྣང༌། སྟོད་འགག་ལ་སུལ་བུ་རྩ་ལྔ་ནི་གཙང་ཁྲིམས་ཉེར་ལྔ་མཚོན་པའི་བརྡ་རྟགས་ཡིན་ལ། གཙང་ཁྲིམས་ཉེར་ལྔ་རང་རྒྱུད་ལ་འཕོས་པའི་སྐྱེས་བུའི་མནབ་ཆས་ཤིག་ལས། དགེ་བསྙེན་དང༌། བསྙེན་གནས་པ་དག་གི་གྱོན་ན་མི་འོས་སྙམ། འོན་ཀྱང་དགེ་བསྙེན་པ་ལ་གནང་བའི་གོས་ནི་སྟོད་གོས་ཙམ་དང༌། སྨད་མས་སྨད་གོས་ཞེས་ན་བཟའ་གོས་གསུམ་གསུང་ཡང་སྟོད་གོས་གོང་དང་མི་མཚུངས་སོ།
༦) ཚུལ་གོས་ཞེས་པ་ནི་འདུལ་བ་རྒྱུད་དྲུག་དང༌། རྗེ་ཡི་འདུལ་འགྲེལ་སོགས་ནས་ཐ་སྙད་དངོས་གསལ་མེད་རུང༌། གཟི་བརྗིད་དྲང་སྲོང་ཐེག་པའི་མདོ་ནས་གསུངས་པ་བཞིན། སུལ་བུ་ཉེར་ལྔ་དང༌། ལྕགས་རི་མུ་འཁྱུད་ཅན་ལ་གླིང་བཞི་གྲུ་བཞི་ཚུལ་དུ་གྲུབ་པ། གཡས་པ་མཆན་ཁུང་འོག་ནས་གཏོང་ཞིང་གཡོན་པ་ཕྲག་པ་ལ་གཟར་བས་འདུལ་བའི་སྨད་གོས་ལྟ་བུ་ཞིག་ངེས།
༧) སྨད་འོག་ནི་གླིང་རྣམ་ཉེར་ལྔ་དགོས་ཚུལ་གཟི་བརྗིད་དང་རྗེ་ཡི་འདུལ་འགྲེལ། འདུལ་བ་རྒྱུད་དྲུག་བཅས་ན་རྩོད་མེད་གཅིག་མཚུངས་སུ་བསྟན་ཡང༌། རྗེ་ཡི་འདུལ་འགྲེལ་ལས་སྨད་འོག་གི་ཁེངས་ཚད་དང༌། བབས་ཚད། ཀ་བ། ཚལ་བུ། ལྕགས་རི་རྣམས་སྨད་གོས་དང་ཚད་དབྱིབས་མཉམ་པར་བཞེད་ཅིང༌། ཆོ་ག་སོགས་ལ་ཁྱད་ཕྱེས་དགོས་གསུངས། གཟི་བརྗིད་ནས་སྨད་འོག་ལ་གླིང་རྣམ་ཉེར་ལྔ་དང་འཚོ་བ་བྱིན་ལེན་མུ་ཁྱུད་མེད་པར་དགེ་བསྙེན་དང་དགེ་ཚུལ་གྱི་ཆས་གོས་ཙམ་དུ་གསུངས།
༨) སྨད་གོས་ནི་གླིང་རྣམ་བརྒྱ་དང་བརྒྱད་ཅེས་པ་དགྲ་བཅོམ་པ་བརྒྱ་དང་བརྒྱད་མཚོན་ཞིང༌། འདུལ་ཁྲིམས་ཀྱི་བོན་སྒོ་འཆད་པ་དང་རྩོད་པ། རྩོམ་པ་བྱེད་སྐབས་ལུས་ལ་གསོལ་བས། གཟི་བརྗིད་ནང་སྨད་འོག་དང་སྨད་གོས་བར་ཆགས་ཚ་སྐོར་ལ་ཁྱད་ཕྱེས་ལ། རྗེ་ཡི་འདུལ་འགྲེལ་ནས་ཆགས་ཚད་ལ་ཁྱད་མེད་པ་ནན་བཀར་བྱས་ནས་གསུངས་པ་རྣམས་དགོངས་པ་དགོངས་གཞི་གཅིག་པ་ཡིན་མིན་དཔྱད་བྱར་སྣང༌།
༩) པད་ཞུ་ནི་རྗེ་ཡི་འདུལ་འགྲེལ་དང་གཟི་བརྗིད་འདུལ་བ་རྒྱུད་དྲུག་རྣམས་ནས་སུལ་བུ་ཉེར་ལྔ་ཅན་ལ་གཙུག་ཏུ་ཀླད་བུག་དོད་པ། ཕྱི་རིམ་ནང་པད་འདབ་བཞིའམ་བརྒྱད་ཀྱིས་བསྐོར་བ། ཧ་ཅང་ཆེ་མིན་ཆུང་མིན་རང་རང་གི་མགོ་ལ་རན་ཞིང་འཚམ་པའི་རྒྱུ་བལ་སྣམ་ལ་ཕྱི་གཡོག་མཐིང་སྔོན་བྱས་པས་རིགས་ལྔ་ལྷ་སྐུ་མཚོན་པའི་བརྡ་དང༌། སོ་ཐར་ཀྱི་ཁྲིམས་ཆེན་མ་རྫོགས་པར་དབུ་ལ་གསོལ་མི་འོས། དཔར་རྨད་དུ་བྱུང་བའི་ཞྭ་མཆོག་ཐུན་མིན་ཞིག་གོ། འོན་ཀྱང་པད་འདབ་བཞི་དང་བརྒྱད་ནི་རྒྱས་བསྡུས་ཀྱི་ཁྱད་ལས་འདུལ་ཁྲིམས་མཐོ་དམན་ལ་ལྟོས་ནས་ཕྱེས་པ་ཞིག་མིན་པར་མངོན།
དེས་ན་དཔའ་བོའི་དཔའ་རྟགས་འཆང་བ་བཞིན། གཤེན་གྱི་འདུལ་ཁྲིམས་པས་ན་བཟའ་གོས་དགུའམ་ན་བཟའ་གོས་དྲུག་གཉིས་པོ་གང་རུང་ཞིག་རང་ལུས་ལ་ངེས་ཅན་དུ་འཆང་བས་བསོད་ནམས་བསམ་གྱིས་མི་ཁྱབ་ལ། སྟོན་ཁྲི་གཙུག་རྒྱལ་བའི་རྗེས་སྙེགས་ཀྱི་གྲལ་དུ་ཚུད་ཅིང༌། བོན་གཞུང་གཤའ་མའི་སྲོལ་རྙིང་རྣམས་ལག་ཏུ་བླངས་པ་ཡིན་པས་དགེ་མཚན་ཆེ་སྣང༌། འོན་ཀྱང་གཞན་སྡེའི་འདུལ་བ་ལས། ཞྭ་དང༌། སྟོད་འགག ལྷམ་སོགས་ཀྱི་འབྲུ་བཤད་མེད་པས། ཁྱིམ་ནས་
རབ་ཏུ་བྱུང་བའི་འདུལ་ཆས་འདི་རྣམས་ཀྱི་ཆུ་འགོ་གང་ལ་ཐུག་མིན་བན་བོན་གཉིས་ཀྱི་འདུལ་གཞུང་དང༌། འདུལ་ཆས་དང་འདུལ་ཁྲིམས་སྲོལ་འབྱེད་པའི་སྟོན་པ་གཤེན་རབ་དང་ཤཱཀྱ་ཐུབ་པ་གཉིས་ཀྱིས་གསོལ་བའི་འདུལ་ཆས་ལ་བརྟགས་ནས་ཁུངས་སྟོན་པ་ལས། དེ་མིན་ངལ་བ་ཇི་ཙམ་བསྲིངས་ཀྱང་རྣལ་མའི་ལོ་རྒྱུས་ཡང་དག་ཞིག་མི་ཡོང༌།
[/su_spoiler]
[su_spoiler title=”གཉིས་པ། ཁྱིམ་སྤང་རབ་བྱུང་བའི་འཚག་རྫས་སྐོར།” style=”fancy”]
གཉིས་པ། ཁྱིམ་སྤང་རབ་བྱུང་བའི་འཚག་རྫས་སྐོར།
ཁྱིམ་ནས་ཁྱིམ་མེད་པར་རབ་ཏུ་བྱུང་བའི་གང་ཟག་གིས་འཚག་རྒྱུ་རྫས་ལ་རྒྱས་པ་གཙང་རྫས་སྡེ་བཅུ་ནི། གཞི་བསྐུར་རམ་ལྷུང་བཟེད་དང༌། ཧོས་རུའམ་འཁར་སིལ། པད་ཆས་དང་ཁུག་སྔོན་པོ། ཚེམས་ཁབ་དབལ་མོ་སོ་ལེབ། ཁྲུས་བུམ། ལྕགས་ཀྱི་སྤུ་གྲི། བཀའ་རྒྱུད་གླེགས་བམ། སྒྲ་སྙན་ཐེབ་ཙེ། པད་ཟངས་ཚད་སྣོད། དྲི་ཞིམ་སྨན་སྡེང་དང་བཅུའོ། རིན་ཆེན་རྫས་ལྔ་ནི་ཧོར་རུུ་ཁྲུས་བུམ། སྤུ་གྲི། ཚེམས་ཁབ། གཞི་བསྐུར་བཅས་ཡིན༌། ཧོར་རུ་ནི་བོན་གྱི་ཕྱག་ཆ་དང༌། སྤྱིར་ཧོར་ཞེས་པ་ནི་བོན་གྱི་གསང་མཚན་ཏེ། སྟག་གཟིག་བོན་གྱི་སྐད་ལ་ཧོར་དང༌། ཞང་ཞུང་སྨར་གྱི་སྐད་ལ་ཀྱེར། སྤུ་རྒྱལ་བོད་ཀྱི་སྐད་དུ་བོན་ཞེས་སྒྲ་འགྱུར་བ་ཡིན། ཧོས་སྒོ་ཞེས་པ་བོན་སྒོ་དང༌། ཧོར་ཡུལ་ཞེས་པ་བོན་ཡུལ། ཧོར་རྒྱལ་ནི་བོན་རྒྱལ་ཏེ་ཧོས་རྒྱལ་དང་བ་ཡི་རིང་ཞེས་པའོ། གཞན་ཡང་སྟོན་པའི་ཕྱག་ཆ་ལ། ཧོར་གུར་ཧོར་ཆ། པད་ཕོར། པད་སྟོན་སོགས་ཆེས་མང༌། སྐབས་འདིའི་འཆད་བྱ་ཧོར་རུ་ནི་སྟོན་པའི་ཕྱག་ཆ་གསེར་ཟངས་ལྕགས་དངུལ་སོགས་རིན་པོ་ཆེ་ལས་གྲུབ་པའི་ཕྱག་འཁར་ལྟ་བུ། དབྱིབས་ནི་མཆོད་རྟེན་གོང་འོག་གཉིས་དང༌། དེའི་འོག་ཏུ་བུམ་ལ། དེའི་གཤམ་དུ་པད་འདབ་བཞི་རྭ་བཞི། མིག་བཅུ་གཉིས་དང་ལྕགས་ཀྱུ་དང་ལྡན་པ་ཞིག་བསྐྲུན་ལ། བསོད་སྙོམས་སྐབས་སུ་ཧོར་རུ་བཟུང་བའི་རྟགས་ལ་བརྟེན་ནས། ཁྱིམ་པ་རྣམས་ཀྱིས་ཁྱད་པར་ཅན་གྱི་རབ་བྱུང་ལ་གོ་བར་བྱེད་ཅིང་བར་གྱི་ཤིང་ལ་ཁྲུ་གཅིག སྟོད་སྨད་གཉིས་ཀྱི་ལྕགས་ལ་ཁྲུ་རེ་བྱས་པའི་རིང་ཐུང་ཁྲུ་གསུམ་ལྡན་པ་ཞིག་དགོས།
གཞི་བསྐུར་རམ་ལྷུང་བཟེད་དོན་གཅིག་ཅིང༌། རྨད་དུ་བྱུང་བའི་འདུལ་བ་པའི་བཞེས་ཕོར་ཡིན། རྒྱུ་ནི་བཟང་ཤས་ཆེ་བའི་གསེར་དངུལ་སོགས་ལ་མི་འོས་པར་ལྕགས་དང་ས་རིགས་ལས་བསྐྲུན་དགོས་པ་མ་ཟད། ཁ་དོག་སྐྱ་བོ་དང་དཀར་པོ། ཁྲ་བོ་མིན་པར་བྱ་ཕོ་རོག་གི་མིག་བཞིན་ནག་པོ་རྐྱང་བར་ངེས། ཆེ་ཆུང་ཡང༌། རབ་ལ་བྲེ་གསུམ་ཤོང་བའི་ཚད་དང༌། འབྲིང་ལ་བྲེ་གཉིས། ཐ་མ་ལ་བྲེ་ཕྱེད་གཉིས་ཤོང་བ་སོགས་མདོར་ན་རང་ཉིད་ཀྱི་ལྟོ་བའི་ཚད་དང་རན་པར་སྦྱར་ན་འོས་པ་ཡིན་གསུངས།
གཞན་ཡང་རབ་ཏུ་བྱུང་བའི་གང་ཟག་རྣམས་ཀྱི་མཁོ་བའི་ཡོ་བྱད་ལ་ཚེམས་ཁབ་དང༌། སྤུ་གྲི་གཉིས་ནི་དགེ་ཕྱོགས་དང་འབྲེལ་བའི་ན་བཟའ། བཙེམ་གྲུབ་སོགས་ཀྱི་ཆེད་དུ་ཡིན་ལ། གླེགས་བམ་ནི་སྐབས་འཕྲི་སྦྱང་བྱ་དང་ཁ་འདོན་གྱི་དཔེ་ཆ། འདུལ་བའི་གསོ་སྦྱོང་སོགས་ལ་གོ་དགོས་སྙམ། སྔགས་ཀྱི་གྲངས་འཛིན་ཕྲེང་བ་ཞེས་པའི་གོ་དོན་ནི་མ་དག་འཁོར་བའི་ཕྱོགས་སུ་མི་འཁྲེང་ཞིང༌། ཡང་དག་ཐར་བ་དང་ཐར་བའི་ཕྱོགས་སུ་བློ་སྣ་འཁྲིད་ཐབས་བྱེད་པའི་རྫས་སོ།།
ཡང་ན་རྣམ་དཀར་དགེ་བའི་ཕྱོགས་སུ་བློ་སེམས་འཁྲེང་བར་བྱས་པས་ན་ཕྲེང་བ་ཞེས་སྒྲ་བཤད་འཇུག་སྟེ། རྗེ་ཡི་འདུལ་འགྲེལ་ལས་ལོག་པའི་ཕྱོགས་སུ་མི་འཁྲེང་ཞིང༌། ཡང་དག་དོན་ལ་འཁྲེང་བ་ཡི་ཞེས་གསུངས། འོ་ན་ཕྲེང་བའི་གྲངས་ཚད་ནི་ཞི་རྒྱས་དབང་དྲག་ལ་ལྟོས་པའི་གྲངས་ཚད་ཅི་རིགས་སུ་བཤད་ཀྱང༌། བོན་གཞུང་ཁུངས་མ་རྣམས་ནས་ཕྲེང་ཐོག་དགེ་སྦྱོར་བའི་ཕྲེང་བའི་གྲངས་ནི་བརྒྱ་དང་བརྒྱད་དགོས་པ་སོགས་ཕྲེང་བའི་སྐོར་ཞིབ་ཕྲ་བོན་སྒོ་ཨ་བཅུ་བ་ནས་གསལ་བས་དེར་གཟིགས་པར་འཚལ།
[/su_spoiler]
[su_spoiler title=”གསུམ་པ། གོས་མཐིང་ལྕང་ལོ་ཅན་གྱི་སྔགས་ཆས་སྐོར།” style=”fancy”]
གསུམ་པ། གོས་མཐིང་ལྕང་ལོ་ཅན་གྱི་སྔགས་ཆས་སྐོར།
སྤྱིར་དམ་ཚིག་ས་མ་ཡ་འབུམ་སྟེ་འཆང་བའི་གསང་སྔགས་རྣལ་འབྱོར་བའི་ཆས་གོས་ལ་སྔགས་གཞུང་སོ་སོའི་བབས་དང་ དགོས་དབང་ལ་བསྟུན་པའི་སྔགས་ཆས་དུ་མ་ཞིག་མཆིས་ནའང་སྔགས་གཞུང་ཕལ་ཆེར་གྱི་ཁོག་དབུབ་མཐུན་པར་སྔགས་པའི་ཆས་གོས་དགུ་དང་དུར་ཁྲོད་ཆས་བརྒྱད། རྣལ་འབྱོར་བའི་བྱ་ཆ་སྣ་བདུན་རུས་པའི་རྒྱན་དྲུག་སོགས་ཡིན། ཐོག་མར་ཞྭ་དཀར་གཡུང་དྲུང་བོན་ཞེས་པའི་ཞྭ་ཡི་སྐོར་ཟུར་ཙམ་བརྗོད་ན། ཞྭ་དཀར་ཞེས་པའི་ཞྭ་ནི་དཀར་པོ་རྩེ་རྒྱལ་དང༌། ཞྭ་ཁྱུང་ལྡིང་མ་གཉིས་ལ་གོ་ཞིང་སྔགས་ཞྭ་འདི་ནི་བརྡ་དོན་རྟགས་གསུམ་ཚང་པའི་ལུང་ཟིན་གྱི་ཞྭ་མཆོག་ཅིག་ཡིན་སྟབས། དང་པོ་བྱུང་བའི་ཁུངས་ནི་སྟོན་པ་གཤེན་རབ་ཀྱིས་རྒྱུ་ཡི་བོན་བཞིར་སྤྱོད་སྐབས། བཀའ་རྟགས་ཀྱི་ཞྭ་འདི་བསྟན་པ་བཞག་ནས་བྱིན་གྱིས་རླབས། དེ་རྗེས་བོད་དུ་རྒྱལ་གཤེན་བསྟན་པ་ཉམས་ཆག་དུས་སུ། ནམ་མཁའ་སྣང་བ་མདོག་ཅན་གྱིས་བོན་གཤེན་ཡོངས་ལ་ཞྭ་ཁྲལ་བཀལ་བས། མདོག་ཞྭ་སྣང་སྲིད་རྒྱན་རྫོགས་ཞེས་གྲགས། ལོ་ངམ་རྟ་རྫིས་བོད་རྒྱལ་གྲི་གུམ་སྲོག་དབང་བཀུམ་ནས་བོན་གཤེན་རྣམས་ཀྱི་ཞྭ་འདི་གསོལ་ཏེ་གྲི་འདུར་བཅས་པས། ཞྭ་མཆོག་འདྲོགས་པ་དབང་བསྡུས་ཞེས་མཚན་གསོལ། རྔམ་པ་ལྕེ་རིང་གིས་ཞྭ་འདི་གསོལ་ནས་མཁས་པའི་སྒྲ་ཚད་རྩོད་སྐབས། མཁས་ཞྭ་དཀར་པོ་རྩེ་རྒྱལ་ཞེས་ཟེར། ཞང་རྒྱལ་བཅོ་བརྒྱད་པ་ལིག་མི་སྐྱ་ཡི་སྐུ་གཤེན་སྣང་བཞེད་ལེ་པོས་མུ་མར་གསེར་ཛེ་སྒྲུབ་སྐབས། དབལ་ཞྭ་འབར་བ་རྩེ་གསུམ་ཞེས་ཟེར། སུམ་པ་མུ་སྤྱོད་ཀྱིས་བོན་ཆོས་གཉིས་གྲུབ་རྟགས་རྩལ་འགྲན་སྐབས་ཞྭ་འདི་གསོལ་བས་མཐུ་ཞྭ་སྲིད་གསུམ་ཟིལ་གནོན་ཞེས་འབོད།
མདོར་ན་གཤེན་གྱི་བསྟན་པའི་ཕྱོགས་ནས་ཆོས་ཀྱི་མཛད་རིམ་ཆེ་ཁག་རྣམས་ལ་ཞྭ་འདི་གསོལ་བས། ལྷ་འདྲེ་བདུད་སྲིན་དང༌། གྲུབ་མཐའ་གཞན་གྱི་མི་ཚུགས་པར་གཡུལ་ལས་རྒྱལ་བའི་བརྡ་དོན་ཚང་བའི་ཞྭ་ཞིག་ཏུ་ངེས། འོ་ན། ཞྭ་དཀར་ཇི་ལྟར་ཚེམས་གྲུབ་དགོས་ཞེ་ན། རྒྱུ་ཆ་སྣམ་ཕྱིང་སོགས་ལས་བྱས་པའི་ཕྱི་གཡོག་དར་རས་དཀར་པོ་ལ་ཁུགས་བུག་སྟོང་བའི་རྩེ་ལ་ཁ་དོག་རྣམ་ལྔའི་རྒྱལ་མཚན་བཙུགས་ཤིང༌། གཡས་གཡོན་གཉིས་ལ་ཁྱུང་གཤོག་བརྐྱངས་པ་འདྲ་བའི་དཔྲལ་བར་ནོར་བུ་རྩེ་གསུམ་ལྡན་པ་ཞིག་ལ་ཞྭ་ཁྱུང་ལྡིང་མ་ཟེར། འོན་ཀྱང་འགའ་ཞིག་གིས་གཤེན་གྱི་བསྟན་པ་ལ་ཞྭ་དཀར་གཡུང་དྲུང་བོན་ཞེས་འབོད་པ་ནི་ཕྱིས་སུ་བོད་རྒྱལ་བརྒྱད་པ་གྲི་གུམ་ཡས་མས་ལ་ཐ་སྙད་གསར་དུ་བཏགས་ནས་རྒྱ་ཁྱབ་སོང་བ་དང༌། ཞྭ་དཀར་དེ་ཡང་སྐབས་དེ་དུས་དར་འགོ་ཚུགས་ཟེར་བ་ནི། གཞུང་ལུགས་མཐོང་རྒྱ་ཆུང་ཞིང་དཔྱད་པའི་གྲུབ་ཆ་འཇོག་སྔ་བའི་བཟོ་འདྲར་མངོན། གང་ལ་ཞེ་ན། ཞྭ་དཀར་ཞེས་པའི་ཞྭ་ནི་གོང་ཞུས་ལྟར་དཀར་པོ་རྩེ་རྒྱལ་དང་ཁྱུང་ལྡིང་མ་སོགས་ལ་གོ་ཞིང༌། དེ་ནི་བོད་རྒྱལ་ཐོག་མ་གཉའ་ཁྲི་མ་བྱོན་གོང་ལ་བོན་གཤེན་རྣམས་ཀྱིས་མནབས་སྲོལ་ཡོད་པའི་ཞྭ་ཞིག་ཡིན་ཏེ། དྲན་པའི་མཛད་པའི་ཞྭ་བཤད་པའི་ཝང་༼དྲུག་འགྱུར་༽ལས་སྔོན་ཚེ་སྟོན་པ་གཤེན་རབ་ཀྱིས་རྒྱུ་ཡི་བོན་བཞི་སྤྱོད་པ་ལ་བཀའ་རྟགས་ཞྭ་འདི་བསྟན་པ་བཞག ཞྭ་ལ་ཐུགས་རྗེའི་བྱིན་གྱིས་རླབས། ཞྭ་དཀར་གོང་འོད་འབར་བ་གྲགས་ཞེས་པས་ཞྭ་དཀར་འདི་ཡི་བྱུང་ཁུངས་སྟོན་པ་གཤེན་རབ་ལ་ཐུག་པར་སེམས། དེ་ནས་རིམ་བཞིན་སྟག་གཟིག་གི་གཤེན་པོ་རྣམས་ཀྱིས་གྱོན། དེ་རྗེས་ཞང་ཞུང་གི་གཤེན་པོ་དང་མཐར་བོད་ཀྱི་གཤེན་པོ་རྣམས་ལ་བརྒྱུད་ནས་དར་ཚུལ་སྐོར། ཁོ་བའི་རྨོངས་འཆར་ལ་ལྟོས་མ་དགོས་པར་ཞྭ་བཤད་པའི་ཝང་དྲུག་འགྱུར་ནང་གསལ་བས་དེར་གཟིགས་པར་འཚལ། ད་དུང་སྔགས་ཞྭ་ལ་སྟག་ཞུ་དང༌། གཤེན་ཞུ་སོགས་དུ་མར་སྣང༌།
སྔགས་པའི་ཆས་གོས་དགུ་ནི། པྲ་ཕུད་དང༌། གར་རྨོག པྲོག་ཞུ། གཡང་གཞི། དཔྱང་བུ། སྟགས་ཤམས། གཙང་ལྷམ། སྦྲུལ་གྱི་སྐུ་ཆིངས། ཕྱག་གདུབ་ཞབས་གདུབ་བཅས་ཡིན། དེ་ཡང་པྲ་ཕུད་དང༌། གར་རྨོག་པྲོག་ཞུ་དག་ནི་དབུ་ཞྭ་དང༌། དབུ་ཡི་རྒྱན་སྤྲས་བཅས་ལ་གོ་ཞིང་སྐབས་འགར་ཕྱག་ཆ་རྡོ་རྗེ་ལའང་པྲ་ཕུད་ཅེས་བཤད། འདིར་པྲོག་ཞུ་རིགས་ལྔའི་རྒྱན་སྤྲས་ལ་གོ་བར་སྣང༌།”གཡང་གཞི་ནི་སེམས་ཅན་གྱི་མགོ་ལུས་ཆ་ཚང་ལྡན་པའི་པགས་པ་སྟེ། མི་ལྤགས་ཀྱི་གཡང་གཞི། སྟག་གི་གཡང་གཞི་སོགས་ཡོད། གཞན་རྣམས་དམིགས་བཀར་རྒྱས་སྤྲོས་མ་དགོས་པར་གོ་སླ་བར་སྣང༌། ” དུར་ཁྲོད་ཀྱི་ཆས་བརྒྱད་ནི། མི་ལྤགས་ཀྱི་གཡང་གཞི། སྟག་གི་ཤམས་ཐབས། སྦྲུལ་གྱི་སྐེ་རགས། ཐོད་རློན་གྱི་དོ་ཤལ། ཐོད་སྐམ་གྱི་དབུ་རྒྱན། ཞག་གི་ཟོ་རིས། ཁྲག་གི་ཐིག་ལེ། ཐལ་ཆེན་གྱི་ཚོམ་བུ་བཅས་ཡིན། སྟག་ཤམས་ནི་གཅན་གཟན་སྟག་གི་པགས་པར་བྱས་པའི་སྨད་ཤམས་དང༌། སྦྲུལ་གྱི་སྐེ་རགས་ཀྱང་སྦྲུལ་གསོན་པོས་སྟག་ཤམས་སྡོམ་བྱེད་ཀྱི་སྐེ་རགས་བྱས་པའམ་ཡང་ན་སྦྲུལ་གྱི་གཟུགས་རིས་ལྡན་པའི་སྐེ་རགས་ལ་གོ་བ་བླངས་ན་འགྲིག་སྙམ། འོན་ཀྱང་བརྟག་གོ །
ཐོད་རློན་གྱི་དོ་ཤལ་ནི་མི་ཐོད་རློན་པ་སྐུད་པར་བརྒྱུས་ནས་མགུལ་རྒྱན་དུ་བྱས་པ་ལྟ་བུ་དང་ཐོད་སྐམ་གྱི་དབུ་རྒྱན་ཡང་མི་ཐོད་སྐམ་པོ་རིགས་ལྔའི་བཟོ་དྲ་བ་དབུ་ལ་བརྒྱན་པ་ཞིག་ཡིན། དཔེར་ན་དབལ་གསས་ཀྱི་འབག་མགོ་ལ་བརྒྱན་པའི་ཀེང་མགོ་ལྟ་བུ་སྣང༌། “ཐལ་ཆེན་གྱི་ཚོམ་བུ་ནི་མི་ཡི་སྐུ་པུར་བསྲེགས་པའི་ཐལ་ལ་དེ་སྔགས་ཀྱི་རྣལ་འབྱོར་བའི་ལུས་ལ་ཚོམ་བུ་ཚོམ་བུར་བྱས་ནས་བྱུགས་པའམ་ཡང་ན། དཔྲལ་བར་དང༌། མཁུར་ཚོས་གཡས་གཡོན། ཤང་མགོ་བཅས་ལ་ཚོམ་བུ་ལྔ་ཚོ་རེ་བྱས་ནས་བྱུག་པ་ལ་ཐལ་ཆེན་གྱི་ཚོམ་བུ་ཞེས་བཞད། “ ཞག་གི་ཟོ་རིས་ནི་མི་དང་སེམས་ཅན་གཞན་གྱི་ལུས་ཞག་གམ་གཟུགས་པོའི་སྣུམ་ཞག་གིས་རང་གི་སྨིན་མཚམས་སུ་ཟེ་བ་རྩེ་གསུམ་བྲིས་པ་ལ་གོ། ཁྲག་གི་ཐིག་ལེ་མཚན་ཁྲག་ལ་སོགས་སྨིན་མཚམས་དང་ལུས་ཀྱི་གནས་གཞན་རྣམས་སུ་གོར་ཐིག་བྱས་ནས་བརྒྱན་པ་ལྟ་བུ་སེམས་རུང་དཔྱད་པ་རྫོགས་པའི་གཏམ་མིན་སྟབས། ད་དུང་ཇི་ལྟར་འགྲེལ་དགོས་མིན་དཔྱད་དགོས། རྣལ་འབྱོར་བའི་བྱ་ཆ་སྣ་བདུན་ནི། སྟག་གདན་དང་སྒོམ་ཐག་རྔུལ་གཟན། ཨང་གྷ་ར། ཌལ་སིལ། ཐོད་ཞལ། སྦ་འཁར་དང་བཅས་ཡིན། སྟག་གདན་ནི་རྣལ་འབྱོར་བས་ཚོགས་ཀྱི་འཁོར་ལོ་བསྐོར་བ་དང༌། སློབ་མ་སྨིན་ཕྱིར་གསང་སྔགས་ཀྱི་དབང་གཞི་བསྐུར་བའི་ཚེ་སྟག་གི་པགས་པ་མགོ་དང༌། ཡན་ལག་མ་ཉམས་པར་ཁ་སྦུབ་ཀྱི་ཚུལ་དུ། གདན་དུ་བཏིང་བས་ཞེ་སྡང་རྩད་ནས་གཅོད་པའི་བརྡ་ཡིན། ” སྒོམ་ཐག་ཀྱང༌། སྒོམ་ཆེན་ཙོག་པུ་བ་དང༌། རྩ་རླུང་པ་རྣམས་ཀྱིས་འཆང་བར་ངེས་པ་འདུག་པའི་དུས་སུ་ལུས་གནད་བཅུན་ཅིང༌། འགྲོ་བའི་སྐབས་སེར་རལ་ཁ་ཡི་ཚུལ་དུ་བསྐྱིས་ཏེ་རིང་ཐུང་ནི་རང་གི་མགོར་ཆིགས་པར་མ་ཚད་ལག་གཉིས་བསྣོལ་མར་བཟུང་རྗེས་མཚང་གཞུག་ནས་ལྡོག་ཙམ་ཐོན་པ་ཞིག་དགོས། རྔུལ་གཟན་ནི་ལ་ལས་དངུལ་གཟན་ཞེས་བྲིས་ལ། དེ་ནི་འདུལ་བ་ནས་གསུང་པའི་རྔུལ་གཟན་དཔུང་ཆད་ལ་མི་སེམས་པར་རྩ་རླུང་འཁྲུལ་འཁོར་སྐབས་ཀྱི་བདེ་དྲོད་འབར་བའི་གཏུམ་མོའི་གོས་ཏེ། འཁོར་བའི་སྐྱོན་དང་བྲལ་བའི་བརྡ་རུ་ཁ་དོག་དཀར་པོ་དང་ཐུར་དུ་ཁྲུ་གསུམ། འཕྲེད་དུ་ཁྲུ་དགུ་ཙམ་མངོན། ཨང་གྷ་ར་བའི་རྣལ་འབྱོར་བའི་རྩ་རླུང་འཁྲུལ་འཁོར་སྐབས་སུ་ལུས་སྨད་ལ་གྱོན་ཞིང༌། དར་མཐིང་སོགས་ཀྱིས་ཕུར་ཤམས་བརྒྱན་པ་དང༌། བར་ཆི་གཉིས་ལྟེབ་ལ་མཐོ་གང་བྱས་པུས་མོ་ཡར་ཙམ་ལས་མར་མི་རིང་བར་འཁྲུལ་འཁོར་དུས་སུ་གྱོན་ལ། དེ་མིན་ཨང་རག་མི་ལ་མི་སྟོན་པ་གསང་དམ་ཡིན། ཌལ་སིལ་ནི་ཌ་མ་རུ་དང་སིལ་སྙན་ལ་གོ་སྟེ། ཌ་མ་རུ་ནི་རྒྱུ་ཆ་ཙན་དན་དཀར་དམར་དང་སེང་ལྡིང༌། མི་ཐོད་སོགས་ལ་བྱས་ན་རབ། དེ་མིན་རང་གི་འབྱོར་ཚོད་དང་བསྟུན་ནས་འཐད་པ་བཤད། སིལ་སྙན་དང༌། གཤངས། ཁྲི་ལོ། ཕོ་ལོ་རྣམས་མིང་གི་རྣམ་གྲངས་ཡིན་ཞིང་སིལ་སྙན་ཞེས་པ་སིལ་ནི་འཁོར་བའི་ཚ་གདུང་སེལ་བ་དང༌། སྙན་ནི་བསླབ་གསུམ་སོགས་ཀྱི་སྙན་སྒྲ་སྒྲོགས་པའི་དོན་ལ་འཇུག རྒྱུ་ཡི་གྲུབ་ཚུལ་ནི་ལི་དང་གསེར་བསྲེས་པ་ལ་ཕོ་སྐད་སྦོམ་པོ་འབྱུང་ཞིང༌། ལི་དང་དངུལ་བསྲེས་པ་ལ་མོ་སྐད་ཕྲ་མོ་འབྱུང་ལ། གཤང་ལྕེ་ཁར་གཡུག་པས་རྐྱེན་ངན་བར་ཆད་བཟློག་ལ་ཚུར་དཀྲོལ་བས་སྒྲུབ་གཤེན་ཡོན་བདག་རྣམས་ཀྱིས་ཁ་རྗེ་དབང་ཐང་ཚུར་བླངས་པའི་བརྡ་རུ་མཚོན། ཐོད་ཞལ་ནི་སྨན་རག་གཤོག་སྣོད་ཀྱི་མི་ཐོད་ཡིན་ཞིང་དེ་ལ་མཆོག་དམན་དང༌། སྲུབ་ཀ་ཡོད་མེད། སྲུབ་ཀ་རྒྱུགས་སྟངས་སོགས་ཀྱིས་སྒྲུབ་གཤེན་པའི་དངོས་གྲུབ་ལ་དལ་མགྱོགས་ཀྱི་བཤད་པ་ཆེས་མང༌། ”
སྦ་འཁར་ནི་སྦ་དབྱུག་ལས་གྲུབ་པའི་རྣལ་འབྱོར་བའི་ཕྱག་ཆ་སྟེ། སྦ་ཚིགས་གསུམ་ལྡན་ཞིག་ལ་མར་སྣེ་ལྕགས་ཀྱིས་ཤན་པ་དང༌། ཡར་སྣེར་ཟངས་ཀྱིས་དཀྲིས་པ། དེ་ལ་ལྕགས་ཀྱི་ཨ་ལུང་བཀལ་ཏེ། དར་ཚོན་རྣམ་ལྔས་བརྒྱན་པ་ཞིག་མངོན། དེ་དག་གི་དགོས་པ་ནི། སྦ་ཚིགས་གསུམ་དང་ལྡན་པ་ནི་ཚད་གསུམ་ཟུང་དུ་འབྲེལ་བའི་བརྡ་དང་དེ་བཞིན་ཡར་སྣེར་ཟངས་དཀྲིས་བྱས་པའང་སེམས་ཀྱི་དམར་ཐག་བཅད་པ་ཡིན། ལྕགས་ཀྱི་ཨ་ལུང་བཀལ་བ་ནི་སློབ་ཚོགས་བུ་སློབ་གཅེས་པའི་བརྡ། དར་ཚོན་རྣམ་ལྔས་བརྒྱན་པ་ནི་ཐེག་ཆེན་བསྟན་པ་རྒྱས་པའི་རྟགས་བཅས་ཡིན། གཞན་ཡང་སྔགས་གོས་ནི་ཁ་དོག་མཐིང་ནག་ལ་ཕུ་ཐུང་ཐུར་དུ་དཔྱང་བའི་མཐའ་ཤན་སྟག་གཟིག་གི་པགས་རིས་ཁྲུ་གང་བ་ཙམ་དང༌། རང་ལུས་ལ་གྱོན་ཚེ་པུས་མོའི་ཐད་ཀར་སླེབས་པ་ཙམ་མ་གཏོགས་ཧ་ཅང་རིང་བ་དང་ཐུང་ན་མི་འོས། སྔགས་གཟན་ནི་ཁ་དོག་དཀར་པོའམ་མདོག་གང་ཡང་རུང་བ་ཆོག་སྟེ། གྲུ་བཞི་འདོམ་དོ་ལ་ལྕགས་རི་མཐོ་གང་དང་སོར་བཞི་བྱས་ལ། སྲམ་མམ་གཅན་གཟན་གྱི་ཁ་ཐོ་ཁྲུ་གང་དང་སོར་བཞི་བྱས་པར་བཤད། འོན་ཀྱང་མར་གྱི་རིང་ཐུང་དང་འཕྲེད་ཀྱི་རིང་ཐུང་སྐོར་ལ་དམིགས་བསལ་མ་བཤད་པར་གྲུ་བཞི་འདོམ་དོ་ཞེས་པ་ཇི་ལྟར་འགྲེལ་དགོས་མིན་དཔྱད་པར་སྣང༌། དེ་དག་གི་དེ་ཁོངས་སུ་མ་གཏོགས་པའི་དབང་གོས་དང༌། དབང་བོར། བོར་ན། སྲུང་འཁོར། ལྕགས་ཆ། ཐུབ་ར། ཐོད་ཕྲེང༌། གཡབ་དར་སོགས་ཡོད། འོ་ན་གསང་སྔགས་རྣལ་འབྱོར་བས་དེ་དག་སྐུ་ལ་འཆང་བའི་དགོས་པ་ནི། དབུ་ལ་བརྒྱན་པའི་པྲ་ཕུད་དང་དབུ་རྨོག་སོགས་ཀྱིས་སྔགས་ཀྱི་རྣལ་འབྱོར་བ་ལྟ་བ་དང་འབྲལ་མེད་ཀྱི་ཚུལ་དང༌། པྲོག་ཞུ་རིགས་ལྔས་རྒྱལ་བ་རིགས་ལྔ་མཚོན་ལ་ལྷ་འདྲེ་གདུག་པ་ཅན་འདུལ་བའི་རྟགས་སུ། མི་ལྤགས་ཀྱི་གཡང་གཞི། ཐོད་རློན་གྱི་དོ་ཤལ། ཐོད་སྐམ་གྱི་དབུ་རྒྱན། ཞག་གི་ལྟོ་རིས། ཁྲག་གི་ཐིག་ལེ་བཅས་ཡིན། རང་རྒྱུད་ཀྱི་ཡེ་ཤེས་དྲི་མས་མ་གོས་པའི་བརྡ་རུ་དཔྱང་བུ་དང་སྔགས་གཟན་དཀར་པོ་སོགས་ཡིན། ཟག་བཅས་དང༌། ཟག་མེད་ཀྱི་ཡོན་ཏན་དུ་མས་ཕྱུག་པའི་རྟགས་སུ། ཕྱག་གདུབ་དང་ཞབས་གདུབ། སྙན་ཆ། མགུར་ཆུ། དོ་ཤལ་སོགས་ཀྱིས་མཚོན་པ་གསལ།།
[/su_spoiler]
[su_spoiler title=”བཞི་པ། མཆོག་གི་སྤྲུལ་སྐུའི་ཆས་གོས་སྐོར།” style=”fancy”]
བཞི་པ། མཆོག་གི་སྤྲུལ་སྐུའི་ཆས་གོས་སྐོར།
སྤྱིར་མཆོག་གི་སྤྲུལ་སྐུ་ནི་མ་ངེས་ལྔ་ལྡན་ཏེ། སྐུ་ཡི་ཆ་ལུགས་མ་ངེས། སྐུ་ཚེའི་ཚད་མ་ངེས། བཞུགས་པའི་གནས་མ་ངེས། བསྟན་པའི་འཁོར་མ་ངེས། གསུང་བའི་བོན་མ་ངེས་པར། གདུལ་བྱ་གང་ལ་གང་འདུལ་གྱི་ཚུལ་དུ་སྐུ་ཡི་གར་སྟབས་འདྲ་མིན་དུ་བསྒྱུར་བས། སྤྲུལ་སྐུའི་ཆས་གོས་དང་ཆ་ལུགས་རྣམས་འདི་ཞེས་བརྗོད་དུ་མེད་ཀྱང་རྩོད་ལྡན་ཚེ་ལོ་བརྒྱ་པའི་མཆོག་སྤྲུལ་ལ་སྦྱར་ཏེ་ཅུང་སྤྲོས་ན། བདག་ཅག་གི་སྟོན་པ་དེ་ཉིད་སྐུ་བལྟམས་ནས་རྒྱལ་སར་མ་ཕྱུངས་བར་ཆ་ལུགས་གཙོ་བོ་རྫོགས་སྐུ་རྒྱན་ཆས་ཏེ་དབུ་རྒྱན་དང༌། སྙན་ཤལ། མགུལ་ཆུ། དོ་ཤལ། སེ་མོ་དོ། དཔུང་རྒྱན། ཕྱག་གདུབ། ཞབས་གདུབ། སྟོད་གཡོགས། སྨད་ཤམས་སོགས་ཀྱིས་སྤྲས། རྒྱལ་སར་ཕྱུང་ནས་རབ་ཏུ་མ་བྱུང་བར་རྒྱལ་པོའི་ཆས་སྤྲས་ཏེ། སྐུ་ལ་དར་དམར་གྱི་རལ་ཁ་དང༌། ཟ་འོག་གི་འགྱིང་བེར་གཡུ་མདངས་སྔོན་པོའི་སྟོད་གཡོག་ལྗང་སྨུག་གི་ཐོད་རལ་རྣམས་གསོལ། ཞབས་ལ་ཟ་འོག་གི་འབེལ་ལྷམ་མནམས། ཤི་ཤོན་གྱི་སྐུ་རགས་ནི་བཅིངས། དབུ་ལ་ནི་དཀར་པོའི་ལ་ཐོད་དང་རིན་པོ་ཆེའི་པྲོག་ཞུ་རྩེ་ལྔ་ཅན་དང་རྩེ་དགུ་བཅས་གསོལ། ཕྱག་ན་སྲིད་ལ་ལྟོས་ཀྱི་ཆག་ཤིང་ཡང་མནམས་པ་བཅས་ལ་རྒྱལ་པོའི་རྒྱན་ཆས་ཞེས་བཤད། དགུང་ལོ་སོ་གཅིག་ཐོག་ཁྱིམ་སྤང་རབ་ཏུ་བྱུང་བ་དང༌། འདོད་པའི་དམིགས་རྫས་འཁོར་དང༌། ཟང་ཟིང་གི་རྒྱན་ཆས་ཡོངས་སུ་སྦྱིན་པ་བཏང་ཞིང༌། དག་པའི་འདུལ་གོས་ན་བཟའ་པད་ལོ་རིས་དྲུག་དང༌། ན་བཟའ་གོས་དགུ། རིན་ཆེན་རྫས་ལྔ་རྣམས་ལོངས་སུ་སྤྱོད་པའི་ཚུལ་མཛད།།
[/su_spoiler]
[su_spoiler title=”ལྔ་པ། རྫོགས་སྐུའི་རྒྱན་ཆས་སྐོར།” style=”fancy”]
ལྔ་པ། རྫོགས་སྐུའི་རྒྱན་ཆས་སྐོར།
སྐུ་གསུམ་གྱི་ནང་ཚན་ལོངས་སྤྱོད་རྫོགས་སྐུ་ནི་ངེས་པ་ལྔ་ལྡན་ཏེ། སྐུ་ངེས་པ་མཚན་སྤྲས་ལོངས་སྤྱོད་རྫོགས་སྐུ་དང༌། འཁོར་ངེས་པ་ས་གནས་བྱང་སེམས། དུས་ངེས་པ་འཁོར་བ་མ་སྟོང་བར། གནས་ངེས་པ་འོག་མིན་ཁོ་ན། བོན་ངེས་པ་ཐེག་ཆེན་ཁོ་ན་བཅས་ཡིན། དེའི་རྒྱན་གོས་ཞི་ཆས་ལ་རྫོགས་སྐུའི་ཞི་རྒྱན་བཅུ་གསུམ་སྟེ་དབུ་རྒྱན་དང༌། སྙན་ཤལ། མགུལ་ཆུ། དོ་ཤལ། སེ་མོ་དོ། དཔུང་རྒྱན། ཕྱག་གདུབ། ཞབས་གདུབ། གདན་ཁྲི། སྟོད་གཡོགས། སྨད་ཤམས། རྒྱབ་ཡོལ། དབུ་གདུགས་བཅས་སོ།། རྒྱབ་ཡོལ་ལ། ལྷ་དྲུག་གིས་བརྒྱན་པ་དང་ན་དྲུག་གིས་བརྒྱན་པ་གཉིས་ཏེ། བྱ་ཁྱུང་གཅིག་གི་ཁ་ནས་ཆུ་སྲིན་གཉིས་ཟ་བ་དང་གཡུ་འབྲུག་གཉིས་ཀྱི་ཁ་ནས་ཀླུ་ཕྲུག་གཉིས་ཟ་བ། སེང་གེ་གཉིས་ཀྱི་ཁ་ནས་བྲམ་ཟེ་གཉིས་ཟ་བ་དང་དྲུག་ཡིན། ན་དྲུག་ཀྱང་རྒྱབ་ཡོལ་རྩེ་ནས་མར་རིམ་བཞིན་བྱ་ཁྱུང་ཀ་ར་ན་དང༌། ཆུ་སྲིན་པ་ཏྲ་ན། མི་ཆུང་བྱ་ར་ན། རི་དྭགས་ཤ་ར་ན། ལྷ་སྲས་ཁྱིའུ་ན། གླང་ཆེན་འགྱིངས་བ་ན་དང་དྲུག་གོ འདི་རྣམས་རིས་སུ་བྲིས་པ་དང་འབུར་དུ་དོད་པ། ལུགས་སུ་བྱུགས་པ་བཅས་ལ་རྫོགས་སྐུའི་ཞི་རྒྱན་ཞེས་བཤད། འོན་ཀྱང་རྫོགས་སྐུའི་རྒྱན་ཆས་འདྲ་བར་དེང་སང་རྒྱ་གར་བས་དཔུང་རྒྱན་དང༌། ཕྱག་གདུབ། ཞབས་གདུབ། མགུལ་ཆུ། དོ་ཤལ། དར་དཔྱང་སོགས་བེད་སྤྱོད་གནང་བར་འདུག་ཀྱང་རྒྱན་ཆ་འདི་རྣམས་ཐོག་མར་རྫོགས་སྐུའི་ཆས་སམ། ལྷ་ཡི་ཆས་ཤིག་ཡིན་ཞིང༌། དེ་ནས་རིམ་བཞིན་རྒྱ་གར་དམངས་ཁྲོད་ནང་བེད་སྤྱོད་གཏོང་སྲོལ་བྱུང་ནས་ད་བར་གནས་པ་ཞིག་ལས་གཞན་དུ་མི་སེམས།
རྫོགས་སྐུ་ནི་ཐུགས་ཞི་བའི་ངང་ལས་མ་གཡོས་ཀྱང་སྐུ་ཁྲོ་བོར་བཞེངས་པའི་དྲག་པོའི་ཆས་ལ་དུར་ཁྲོད་ཀྱི་ཆས་བརྒྱད་དང༌། སྔགས་པའི་ཆས་གོས་དགུ་སོགས་ཡོད་པར་སྣང༌། དཔེར་ན་ཡིད་དམ་གསས་མཁར་མཆོག་ལྔ་དང༌། ཡི་དམ་བཀའ་ཆེན་སྡེ་དགུ་བཅས་ཀྱི་རྒྱན་ཆས་རྣམས་རྫོགས་སྐུ་ཁྲོ་བོའི་ཆས་ལ་མཚན་གཞི་བཞག་ན་རུང་བར་སེམས།
[/su_spoiler]
[/su_accordion]
དཔྱད་གཞིའི་དཔེ་ཁུངས།
༡ གཟི་བརྗིད་རབ་ཏུ་འབར་བའི་མདོ་ལས་དྲང་སྲོང་ཐེག་པའི་མདོ། དཔེ་གཟུགས་དཔེ་བསྐྲུན་ཁང་སྨན་རིའི་ཐོབ་གསར། གསུངས་པོ་རྒྱལ་བ་གཤེན་རབ་མི་བོ།
༢ འདུལ་བ་རྒྱུད་དྲུག དཔེ་བསྐྲུན་ཁང་སྨན་རིའི་ཐོབ་གསར། གསུངས་པོ་རྒྱལ་བ་གཤེན་རབ་མི་བོ།
༣ ཞྭ་བཤད་པའི་ཝང་དྲུག་འགྱུར། དཔེ་གཟུགས་དཔེ་བསྐྲུན་ཁང་ཐོབ་གསར། མཛད་པ་པོ་བླ་ཆེན་དྲན་པ་ནམ་མཁའ། (༩༡༤)།
༤ རྩ་རྒྱུད་གསང་བ་བསེན་ཐུབ་ཀྱི་འགྲེལ་བ་ཡིད་བཞིན་བཀོད་པའི་རྒྱན། དཔེ་གཟུགས་དཔེ་བསྐྲུན་ཁང་ཆབ་མདོ་པར་འདེབས་བཟོ་གྲྭ། མཛད་པ་པོ་འགྲོ་མགོན་བློ་གྲོས་རྒྱལ་མཚན། (༡༡༩༨ ༡༢༦༣)།
༥ འདུལ་བ་ཀུན་ལས་བཏུས་པའི་འགྲེལ་བ་འཕྲུལ་གྱི་སྒྲོན་མེ། དཔེ་བསྐྲུན་ཁང་ཐོབ་གསར། མཛད་པ་པོ་མཉམ་མེད་ཆེན་པོ། (༡༣༥༦་ ༡༤༡༥)།
༦ གཤང་རྔ་རྐང་གླིང་རྣམས་ཀྱི་བྱུང་ཁུངས་རབ་བཤད། དཔེ་བསྐྲུན་ཁང་ཐོབ་གསར། མཛད་པ་པོ་སྨན་རིའི་མཁན་རབས་ཉེར་གཉིས་པ་ཤེས་རབ་དགོངས་རྒྱལ། (༡༤༨༤་ ༡༨༣༥)།
༧ གསང་སྔགས་ཐེག་པ་ཆེན་པོའི་དམ་རྫས་རྣམ་བཤད་རྣལ་འབྱོར་རོལ་པའི་དགའ་སྟོན། དཔེ་བསྐྲུན་ཁང་ཐོབ་གསར། མཛད་པ་པོ་ཀུན་གྲོལ་འཇའ་ཚོན་སྙིང་པོ།
༨ སྔར་རབས་བོད་ཀྱི་བྱུང་བ་བརྗོད་པའི་འབེལ་གཏམ་ལུང་གི་སྙིང་པོ། དཔེ་བསྐྲུན་ཁང་ཐོབ་གསར། མཛད་པ་པོ་སྨན་སློབ་བསྟན་འཛིན་རྣམ་དགའ། (༡༩༢༦ )།
༩ སྟོན་པ་སངས་རྒྱས་ཀྱི་སྐུ་ཡི་ཆ་ལུགས་རྣམ་བཤད། དཔེ་བསྐྲུན་ཁང་ཐོབ་གསར། མཛད་པ་པོ་སྨན་སློབ་བསྟན་འཛིན་རྣམ་དགའ།
224
224
81910cookie-checkབོན་གྱི་རྒྱན་ཆས་སྐོར་གང་དང་གང་ཡོད་གསུང་རོགས།yes
Share
གཤམ་གྱི་རྩོམ་ཡིག་རྣམས་གཟིགས་འདོད་དམ།...
ཞང་ཞུང་སྒོ་ཕུག་དང་ལ་དྭགས་སྐོར་ལ་དྲི་བ་གཉིས།
ཟླ་ལྔ་པ། 26, 2017
གཏོར་མ་ལ་མར་རྒྱན་བཀོད་ཚུལ་གྱི་གཞུང་ལུགས་གང་དུ་གསལ།
ཟླ་ལྔ་པ། 4, 2017
བོད་ཀྱི་མགུལ་ལྷ་བཅུ་གསུམ།
ཟླ་བརྒྱད་པ། 2, 2017
དཔྱད་མཆན་སྤེལ། ལན་དོར།
ཁྱེད་ཀྱི་གློག་ཡིག་གི་ས་གནས་དེ་ཁྱབ་སྤེལ་བྱེད་ཀི་མིན། རྟགས * ཅན་ངེས་པར་དུ་བླུགས་དགོས།
དཔྱད་མཆན། *
མིང་། *
གློག་ཡིག *
དྲ་ཚིགས།
Δ
This site uses Akismet to reduce spam. Learn how your comment data is processed.
ཕྱི་ཕྱོགས་བོན་འབྲེལ་དྲ་ཚིགས།
གཡུང་དྲུང་བོན། མེ་ལོང་ཡེ་ཤེས། རྒྱལ་གཤེན་བོན་སྒྲ། བོན་གྱི་དྲིས་ལན་དྲ་མཛོད། ཞང་བོད་དཔེ་ཁང་ཆེན་མོ། གཤེན་བསྟན་དར་རྒྱས་གླིང་། ལིག་མིན་རྐྱ།
བོད་ནང་གི་བོན་འབྲེལ་དྲ་ཚིགས།
ཧི་མ་ལ་ཡའི་བོན། ཧི་བོན་ཟིན་བྲིས། རེབ་གོང་བོན་མང་དྲ་ཚིགས། ཁྱུང་པོའི་དྲ་བ། ཀུན་སྣང་ཁྱབ་པ། དགའ་མལ་དགོན་ཆེན། རྩེ་དྲུག་དགོན།
གལ་ཆེའི་བོད་ཡིག་དྲ་ཚིགས།
སྨོན་ལམ་བརྡ་འཕྲིན་ཞིབ་འཇུག ལུག་ཚང་དཔལ་ཡོན། མཆོད་མེ། ཡོངས་འཛིན་འཚོལ་བཤེར། བོད་ཡིག་བརྡ་འཕྲིན་ལག་རྩལ། བོད་ཡིག་མཉེན་ཆས་གླིང་།
རྒྱལ་སྤྱིའི་གལ་ཆེན་དྲ་ཚིགས།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན། Oxford གཙུག་ལག་སློབ་ཆེན། TED Talks ནིའུ་ཡོག་དུས་བབ། སྦི་སྦི་སི་གསར་གནས། བོད་ཀྱི་དེ་ཕོ།